इसके बावजूद सभी हथकंडे अपना कर तिवारी खुद राज्यसभा पहुंच गए हैं. वहीं उनके जाने से खाली हुई उनकी सीट पर बेटी मोना तिवारी की दावेदारी मानी जा रही है. उत्तर प्रदेश कांग्रेस प्रभारी मधुसूदन मिस्त्री तहलका को बताते हैं कि प्रमोद तिवारी के सपा की मदद से राज्यसभा में जाने से कांग्रेस का कोई लेना-देना नहीं है. वे कहते हैं, ‘कांग्रेस ने पहले ही अपना रुख साफ कर दिया था कि कोई भी बड़ा नेता राज्यसभा सीट को लेकर सपा से बातचीत नहीं करेगा. तिवारी के नामांकन के समय भी वहां पार्टी का न तो महासचिव मौजूद था और न कोई सचिव. पार्टी की ओर से सपा से कोई सपोर्ट भी नहीं मांगा गया था.’ मिस्त्री की बातों से साफ हो जाता है कि पार्टी के न चाहते हुए भी तिवारी ने सपा का सहयोग लेकर एक तरह से पार्टी को खुलेआम चुनौती देने का काम किया है.